ZAPISNIK

SA SJEDNICE UČITELJSKOG VIJEĆA

ODRŽANE 5. SRPNJA 2019.

ODSUTNI : Anja Bićanić, Dubravka Poljak i Vladimir Roguljić .

DNEVNI RED :

1. Prijedlog zaduženja učitelja za šk. god. 2019./ 2020.

2. Razno

Kolegica, Koraljka Šarkanji zamolila je ispravak navoda s prošle sjednice Učiteljskog vijeća jer je učenik Lukas Mahnić ( 5.b ) iz engleskog jezika ocijenjen s dobrim ( 3 ) uspjehom , a ne dovoljnim kako je bilo navedeno.

Ad. 1 )

Ravnateljica, Kim Anić je prema priloženoj tablici MZO učiteljima predložila zaduženja za šk. god. 2019. / 2020. te se osvrnula na moguće promjene :

* prema dopisu ministrice B. Divjak , učitelji glazbene kulture će glazbeni odgoj ubuduće moći predavati u trećim i četvrtim razredima.
* tehničku kulturu će i dalje voditi D. Šegota i V. Roguljić s time da postoji mogućnost ugovaranja drugih poslova
* V. Bišćan će osim matematike u 7. razredu predavati fiziku, a D. Reš kemiju i fiziku

Ravnateljica je nagovijestila promjene zakona vremenika vrednovanja učenika. Očekuje se novi Pravilnik o ocjenjivanju te valja pratiti sve informacije na Edmodu. Savjetuje da tijekom godine bude što više formativnog , a što manje sumativnog vrednovanja.

Daje se prednost pisanim provjerama , a ocjene treba postaviti na komunikacijsku razinu u kojima će učenik dobiti pisanu povratnu informaciju : gdje je pogriješio, što je trebao bolje učiniti, na čemu treba poraditi …. U e- dnevnik treba upisivati što više zabilješki i time izbjeći svaku proceduralnu pogrešku.

Ad. 2)

Razmotren je upit jednog roditelja: „Zašto učenik koji je upisan za nagradu 3. kategorije nije dobio knjigu?“ , postavilo se pitanje sigurnosne situacije podataka ili proboja sistema.

Razrednici će još jednom pregledati popis nagrađenih učenika, ali po GDPR- u osobni se podatci učenika ne mogu prenositi . Isti su dostupni u zapisniku komisije za nagrađivanje i mogu doći na uvid uz pisani zahtjev roditelja samo za vlastito dijete.

Citiran je čl. 5 Pravilnika o nagrađivanju koji kazuje da će imena nagrađenih učenika biti na oglasnoj ploči, ali i ne rang-lista ostalih kandidata kako to gore spomenuti roditelj tumači.

Objava nagrađenih učenika biti će na Godišnjem izvješću o radu škole, a na web stranici škole biti će objavljena odluka o izboru učenika generacije i slika učenika ako to roditelj dozvoli.

Na pitanje Pohvalnice , Učiteljsko vijeće je odlučilo da će ista biti ispravljena i da će učenik dobiti izmijenjenu Pohvalnicu.

Pročitana je SMS poruka gđe E.Jurković koja navodi da je učitelj iz tehničke kulture zaključio ocjenu Katji Jurković ( 5.b ) bez da učenicu ispita za višu ocjenu. To je učenicu jako uznemirilo jer nije kriva što je htjela odgovarati isti dan kad je organiziran školski izlet, a posljednji tjedan nastave tehnička kultura nije bila na rasporedu.

Učiteljsko vijeće je ustvrdilo da je učitelj tehničke kulture održao cijeli fond sati, na info- danu razgovarao s roditeljima , ali ne i s gđom Jurković jer mu se nije obratila, i na nastavi ispitao sve učenike koji su bili voljni odgovarati za višu ocjenu.

Budući da je za Učiteljsko vijeće istekao zakonski rok razmatranja, zaključeno je da će se pritužba ocjene razmatrati s učiteljem.

Sljedeća sjednica Učiteljskog vijeća zakazana je 26. kolovoza 2019. u 9,00 sati .

Zapisničar : Nerina Banović